钦定古今图书集成/明伦汇编/交谊典/第014卷 > 《答庞参军》陶潜
## 钦定古今图书集成/明伦汇编/交谊典/第014卷 > 《答庞参军》陶潜

庞，为卫军参军，从江陵使上都，过浔阳见赠。

衡门之下。有琴有书。载弹载咏。爰得我娱。岂无他好。
乐是幽居。朝为灌园。夕偃蓬庐。

人之所宝。尚或未珍。不有同好。云胡以亲。我求良友。
实觏怀人。懽心孔洽。栋宇唯邻。

伊余怀人，欣德孜孜。我有旨酒，与汝乐之。乃陈好言，
乃著新诗。一日不见，如何不思。

嘉游未斁，誓将离分。送尔于路，衔觞无欣。依依旧楚，
邈邈西云。之子之远，良话曷闻。

昔我云别。仓庚载鸣。今也遇之。雪霰飘零。大藩有命。
作使上京。岂忘宴安。王事靡宁。

惨惨寒日，肃肃其风。翩彼方舟，容裔江中。勗哉征人，
在始思终。敬兹良辰，以保尔躬。